કાઠમાંડુ- નેપાળના વડાપ્રધાન કેપી શર્મા ઓલીએ જણાવ્યું છે કે, તેઓ ભારત સાથે એવા કોઈ કરાર પર હસ્તાક્ષર નહીં કરે જેથી નેપાળની પ્રતિષ્ઠા અને ગૌરવ સાથે સમાધાન કરવું પડે. આપને જણાવી દઈએ કે, શુક્રવારે નેપાળના વડાપ્રધાન ભારત પ્રવાસે આવી રહ્યા છે. પોતાના ભારત પ્રવાસ અંગે નેપાળની સંસદમાં માહિતી આપતા નેપાળના વડાપ્રધાન કેપી શર્મા ઓલીએ સાંસદોને ઉપરોક્ત આશ્વાસન આપ્યું હતું. કેપી શર્મા ઓલી 6 એપ્રિલથી 8 એપ્રિલ સુધી ભારત પ્રવાસે આવી રહ્યાં છે. તેમની સાથે 53 સદસ્યોનું પ્રતિનિધિમંડળ પણ ભારત પ્રવાસે આવશે. કેપી ઓલી શર્મા સાથે તેમની પત્ની, નેપાળના વિદેશપ્રધાન, ઉદ્યોગપ્રધાન સાથે યોજના અને સંચારપ્રધાન પણ ભારત આવશે.